UFO-Mail nr. 143 


Skandinavisk UFO Information 

Danmarks UFO Forening 



5. marts 2012 


Objekter over Vesterbro? 

Af Thomas B. Jørgensen 

I denne artikel beretter en af UFO-Mails læsere, Thomas B. Jørgensen, om sin undersøgelse af to 
usædvanlige observationer gjort på Vesterbro i København for en del år siden. Artiklen beskriver 
observatørernes oplevelser og diskuterer mulige sammenhænge med andre besynderlige 
oplevelser og observatørernes personlighed. 

Jeg vil i denne artikel berette om en noget kompleks „nærkontakt-sag", som jeg ved lidt af et tilfælde faldt over på et 
tidspunkt, hvor min interesse for denne slags hændelser var på sit højeste. Jeg blev introduceret til sagen via en 
studiekammerat, Christian, som jeg læste med på et semester på Roskilde Universitet (RUC) for to år siden. Det meste 
af denne artikel bygger på detaljer, der fremkom i denne periode og skal derfor læses med et par års forskydning i 
baghovedet. 

Jeg havde egentlig ikke fortalt Christian så meget om min interesse i ufoer og lignende, men på den anden side kunne 
han nok ikke undgå at få øje på de mange bøger om emnet, der stod på min reol derhjemme. Under alle 
omstændigheder kan jeg bare huske, at han en dag sprang halvt op af min sofa og sagde at hey, hans kone havde da 
for resten haft en oplevelse med en ufo, tilbage langt før de havde lært hinanden at kende. Først tænkte jeg, at det lød 
interessant, men havde egentlig ikke forventet så meget andet end en historie om et lys på himlen, der opførte sig 
underligt - eller andet udefinerbart i den stil, som de fleste oplevelser jo er. Jeg tror heller ikke, at Christian selv kendte 
til så mange af detaljerne. Det skulle dog vise sig at være en sag af den mere kontroversielle type. Sagen har to 
primære vidner: Marianne, som er Christians kone, og Mariannes tidligere kæreste Marco (pseudonym), som jeg begge 
interviewede over flere omgange. 


Mariannes oplevelse 

Mariannes oplevelse fandt sted en sommer i midten af 1990erne (muligvis i 1996) i en lejlighed i en bygning for enden 
af Carit Etlars Vej på Vesterbro i København. Lejligheden har altan på den ene side og en fransk altan i gavlen (se 
billede). Den umiddelbare udsigt fra den franske altan er et stort lejlighedskompleks, som blokerer for videre udsigt til 
Vesterbrogade, men alligevel ligger i en vis afstand fra lejligheden. Imellem de to bygninger ligger en indhegnet, 
asfalteret fodbold/basketball bane, som fylder et relativt stort areal. 

Marianne fortæller, at oplevelsen nok har fundet sted hen under de sene 
nattetimer/tidlige morgentimer. Hun husker, at det var ved at blive lyst 
udenfor. Hun havde tidligere trukket sengen hen til altanen, fordi det var 
varmt i vejret, og hun derfor kunne ligge og få luft. Hun husker, at Marco 
var der, og at han havde været ude og feste det meste af natten og var 
kommet forbi kort tid forinden. Marianne husker, at hun lå lysvågen i 
sengen, mens Marco var faldet i søvn, og at hun var meget mere afslappet 
end normalt. Et eller andet ansporede hende på et tidspunkt til at kigge ud 
af vinduet - eller også gjorde hun det simpelthen bare på uden nogen 
videre grund - hun er ikke selv helt sikker. Udenfor så hun et flyvende 
objekt, som var aluminiumsfarvet (samme farve som en „standard" gryde) 
og uden vinduer eller andre kendetegn på overfladen. Objektet svævede 
over fodbold/basketbanen lige uden for vinduet. Marianne beskriver selve 
„kroppen" på objektet som værende i alt 5-6 meter lang inklusive et par 
„vinger" forbundet med et slags rør til „kroppen" af objektet (se tegning). 
Det stod stille i luften mellem de to bygninger. Marianne beskriver det, 
som om tiden gik i et underligt tempo - nærmest som om der kørte to 
forskellige tidslinjer på én gang, og som om ufoen var utroligt langsom. 
Der var ingen lyde eller lugte - Marianne beskriver det, som om der 
nærmest „ikke var noget". Hun følte sin rumlige sans og tidsfornemmelse 
var det eneste, der var fremtrædende under oplevelsen. Hun husker det 
som om, at hun prøvede at vække Marco, men at han var fuldstændig 
væk. Objektet begyndte efter noget tid at bevæge sig væk og nærmest 
rundt om bygningen, hen imod den side af bygningen, hvor køkkenet var. 
Marianne følte af en eller anden grund, at hun kunne nå ud og se objektet 
gennem køkkenvinduet, men da hun kom derud, var der intet at se. Hun 
så ikke objektet igen efterfølgende. Marianne er sikker på, at der ikke kan 
være gået så lang tid, eftersom solen stadig ikke var stået op endnu, da 
episoden endte. Hun husker det som om, hun blev lidt skræmt over oplevelsen, men hun havde mest af alt følelsen af 
at objektet bare var „nysgerrigt" eller at det var „på vej videre" 



Bygningen der huser Mariannes gamle 
lejlighed på Carit Etlars Vej. På den hvide 
facade ses to franske altaner, hvoraf den 
nederste hørte til Mariannes lejlighed. 



Objekt, som Marianne illustrerer det („rentegnet" på computer af artiklens 
forfatter). Hun mener at kunne huske ret tydeligt, at de to „vinger" var 
forbundet med en slags rør. 


















Marco nåede aldrig at se objektet, men de diskuterede episoden og undrede sig meget over, at han ikke havde nået at 
se det i tide. Et par dage efter er han igen på besøg hos Marianne og finder her en tegning, hun har lavet af objektet. 
Dette får Marco til at gå nærmest i panik, for han genkendte det som det samme objekt, han flere år før observerede 
ikke langt derfra, også på Vesterbro (mere om dette senere). 

Marianne husker, at hun i forlængelse af sin oplevelse fik en meget livlig „Alien drøm" med nogle meget høje, gyldne 
„super-kvinder", der lignede mennesker bortset fra deres højde (de var meget højere end almindelige kvinder) og store 
hoveder. I drømmen havde hun til opgave at løse en mission af en slags. En af kvinderne var gravid, og Marianne 
skulle måske ringe hjem fra deres rumskib. 

Marianne mener, at kunne huske at have fundet nogle underlige mærker på kroppen i forbindelse med oplevelsen, men 
hun kan ikke huske, om det var (umiddelbart) før eller efter. Hun beskriver mærkerne ligesom, hvis man var blevet 
slået med en hårbørste. 

Mariannes nuværende mand Christian, som var til stede under den ene af vores samtaler, beskriver også at have haft 
samme mærker ved flere lejligheder. Måske endda før han mødte Marianne. Han er tydeligt berørt af samtalen, da vi 
kommer ind på dette emne og bliver meget eftertænksom. De beskrev mærkerne som 5 små prikker, i et mønster som 
en 5'er på en terning. Som endnu en detalje kan det nævnes, at Christian kaldte Marianne for hans „intergalaktiske 
stjernegudinde" en af de første gange, han mødte hende (inden han vidste 
noget om hendes oplevelse). 

Om Marianne 

Jeg finder det nødvendigt og relevant at inddrage nogle flere detaljer om 
Marianne, da det er dokumenteret, at der ofte kan spores en vis 
sammenhæng mellem denne type ufo-oplevelser og personlighedstype, 
samt vidners tidligere oplevelser af „overnaturlig" art. Mange ufo-forskere 
har gennem tiden enten bevidst udeladt at dokumentere disse af 
forskellige årsager (fx i forhold til at fastholde en vis sammenhæng i 
præsentationen af „hårde facts" om deres ufosager), eller bare været 
blinde for det, fordi de ikke har spurgt ind til det. Da vidnerne ikke 
nødvendigvis selv drager en sådan sammenhæng, bringer de det ofte 
heller ikke selv på banen. 

Jeg har selv været mere optaget af og interesseret i den mere psyko- 
sociale og „paranormale" del af ufologien (repræsenteret ved eksempelvis 
Jacques Vallée, Jenny Randles og andre). Jeg har ikke bevidst ønsket at 
tilpasse denne sag til nogen fastlagt teori fra min side, men samtidigt er 
jeg nødt til at være ærlig i forhold til at jeg har været opmærksom på 
denne type sammenhænge gennem læsningen af førnævnte ufologers 
værker. Jeg har derfor spurgt bevidst ind til detaljer, som disse har 
fremhævet som nøglepunkter. Jeg nævner dette for at læseren kan forstå 
mit udgangspunkt, og hvorfor jeg har koncentreret mig om denne type 
oplysninger frem for de mere „håndgribelige" detaljer. Jeg meget åben for 
at modtage supplerende spørgsmål fra læserne, som jeg kan give videre til 
Marianne og Marco. Jeg mener, at man altid bør prøve at se på sagen fra 
flere sider, og at den ene teori ikke udelukker den anden. 

Marianne er i starten af 30erne og mor til tre børn. De to af børnene på et 

og tre år har hun med Christian og den sidste, en datter på 10 år, fik hun i sin tid med Marco. Marianne er designer og 
arbejder for tiden specielt med møbeldesign. Hun har efter eget udsagn aldrig taget stoffer, allerhøjst røget en joint en 
gang imellem. Marianne har gennem sit liv haft en del andre usædvanlige oplevelser, men intet der umiddelbart har 
ledt hende til at forbinde dem med hendes ufo-oplevelse. Da hun var lille mente hun, at hun kunne flyve, og at hvis 
hun bare koncentrerede sig nok om det, så kunne hun hænge i luften. Faktisk siger hun, at hun stadig ikke helt kan 
slippe tanken om, at det en dag vil kunne lade sig gøre for hende, og at hvis hun begynder at tænke i de baner, så 
kommer ideen mere kraftigt frem igen. Men det er ikke noget, hun tænker meget over til daglig. 

Da Marianne var i børnehavealderen døjede hun med „flimmer" for øjnene, nærmest som når man ser en død tv-kanal 
med sne på. Hendes forældre tog hende til flere læger og specialister, hvor hun blandt andet blev undersøgt for 
epilepsi, men ingen kunne forklare, hvad hun fejlede. Efter nogen tid forsvandt det af sig selv. Marianne kunne også se 
„sammentrækkende former", da hun var lille. Denne fornemmelse dukker stadig op af og til, også i forbindelse med 
hendes arbejde som designer. Marianne beskriver det nærmest som fraktal-billeder i en pauseskærm, den slags der 
formerer sig efter, hvilken slags musik der bliver spillet. Hun opfatter det som noget, der udvider sig og trækker sig 
sammen. Marianne siger også, at hun kan se forskellige figurer, fx ansigter, foran sig, når hun lukker øjnene, især lige 
inden hun skal sove. Hun føler, at hvis hun kunne lære at kontrollere denne forestillingsevne bedre, fx gennem 
transcendentalmeditation, så kunne hun bruge det til enormt meget i sit liv. Marianne kan huske ret langt tilbage i sin 
barndom, blandt andet husker hun med rimelig stor tydelighed da hendes søster blev født. Da var hun selv ca. to år. 



JLLJJL ffi .'II 

’ i i i i 

■■■ ■ 

■n »ft æ ø 

-nV— 



■ 4 ,.// 4 j L, 





Lejerbo-bygningen der ligger på den anden side 
af fodboldbanen (set fra siden). 








































Marcos oplevelse 

Marco havde som nævnt en oplevelse flere år før Mariannes af, hvad 
han mener er det samme objekt/fartøj. Marcos oplevelse fandt sted 
en sommer i slutningen af 1980erne eller måske 1990 på 
Eskildsgade på Vesterbro, tæt ved Vesterbro Torv. Marco og to 
venner havde kørt på rulleskøjter det meste af dagen og var i gang 
med at overveje at tage hjem. Marco og hans venner husker det, 
som var det tusmørke, måske omkring kl. 21. På dette tidspunkt 
står Marco helt nede ved Vesterbro Torv, med Vesterbro 
Ungdomsgård på højre hånd, men hans venner er helt nede ved 
Istedgade. 

Pludselig hører han en meget kraftig rumlen, mere kraftigt end når 
et fly bryder lydmuren. Det får ham til at kigge op. Her ser han et 
objekt, der ligner en kagerulle i formen, bare med meget tykkere 
håndtag (meget lig det Marianne så), komme flyvende „sidelæns" 
over hovedet på ham og videre ned gennem gaden i det stykke af 
himlen, der var synligt mellem toppen af bygningerne (se billede). 

Objektet var gråligt og mørkere end himlen var på det tidspunkt. 

Objektets „krop" var mørkere end „håndtagene". Marco vurderer at 
objektet var ca. 40 meter oppe og omkring 5-6 meter langt, hvilket 
faktisk passer meget godt med Mariannes beskrivelse. Alt imens 
objektet flyver forbi ovenover, går alt lys langsomt ud hen ad vejen, 
både i gadelamper og i lejligheder - og tænder igen så snart 
objektet har passeret. Objektet fortsætter ned mod Istedgade, men 
forsvinder ud af syne, inden det når så langt (måske i skyerne, der 
er ret overskyet den dag). Marco beskriver det som om at det 
sugede energi fra omgivelserne. 

Observationen varede ifølge ham i 20-30 sekunder, inden objektet 
forsvandt af syne. Marco prøvede i al den tid desperat at få sine 
venner til at se objektet, men forgæves. Vennerne når ikke at se 
objektet, men de kan dog begge huske både strømsvigtet og den 
høje lyd. En af kammeraterne hører få dage efter om et „uforklarligt 
strømsvigt" i København, men det har ikke været muligt at finde ud 
af, hvornår dette var - heller ikke ved at kigge i gamle aviser. Men 
hvis strømmen er kommet igen så hurtigt, som Marco beskriver, så 
er det måske heller ikke så underligt, da det i så fald har været 

ganske kortvarigt. Der var ingen andre mennesker i området efter, hvad Marco husker, og de talte heller ikke med 
andre efterfølgende. 

Da Marco flere år efter hørte, hvad Marianne havde oplevet, og så at hun tegnede (hvad han mener er) det samme 
objekt, var det som en forløsning for ham. Endelig var der nogen, der havde set det samme, og han kunne ligesom 
erkende, at det ikke bare var en hallucination, han havde haft den dag. Men han har altid syntes, det var underligt, at 
han ikke selv nåede at se objektet den nat/morgen sammen med Marianne. De diskuterede det mange gange 
efterfølgende, ifølge Marco, og han oplevede det selv som om „tiden var imod ham". Han husker også Mariannes drøm 
ret tydeligt. 

Afsluttende tanker 

Dette er en sag med mange klassiske træk og detaljer, som går igen i andre sager. Alligevel er der visse ting, der er ret 
unikke, i hvertfald i dansk sammenhæng. Jeg har mine egne tanker om, hvordan det hele hænger sammen, men jeg vil 
lade det være op til den enkelte læser at forme sine teorier. Ingen tvivl om at forekomsten af det samme type objekt 
over lang tid kan føre til tanker om et form for „observationsfartøj", der har opereret i København og af en eller anden 
grund har haft særligt fokus på bestemte personer, jf. Marco og Marianne. På den anden side så er det vigtigt at notere 
sig, hvor få personer der faktisk har set objektet/objekterne - det er faktisk kun Marianne og Marco, og de har endda 
ikke set det samtidigt. Ud over dette er der en vis tidsmæssig faktor, der går igen i tilfældet med Mariannes 
observation, hvor både hun og Marco følte sig uden for den normale ramme af tid og nærmest afskåret fra 
omgivelserne for en begrænset periode (symptomer på hvad Jenny Randles ofte har beskrevet som „OZ-faktoren"). 
Dette kan samtidig lede tankerne i retning af mere psykiske/psykologiske forklaringsmodeller, men med en vis fysisk 
dimension som mulig katalysator for oplevelsen. Hvordan man end vælger at se på det, så er der dog ingen tvivl om, at 
dette er en utroligt interessant sag, og man kan spørge sig selv om, hvor mange andre af samme slags der gemmer sig 
rundt om i landet. 

Yderligere oplysninger søges 

Det kunne være interessant at finde ud af om andre kan huske - eller kender nogen, der kan huske - strømsvigtet på 
Vesterbro. Dette er en af de mest håndgribelige elementer i sagen. Sådanne oplysninger ville kunne hjælpe med at 
sætte en mere præcis dato for Marcos oplevelse. I sidste ende vil den eneste direkte måde at finde ud af noget være at 
spørge folk, der har boet på Eskildsgade og omkring Vesterbro Torv siden 1980erne, om de kan huske en sådan 
episode. Dette er dog lidt grænseoverskridende, men jeg erkender, at det kan blive nødvendigt at gøre. Det ville også 
være interessant at høre, om nogen skulle have set samme objekt som Marianne. Eller måske oplevet noget 
usædvanligt, der kan have forbindelse til episoden. Eller måske andre eksempler på samme type hændelser i det hele 
taget. Ud over at have præsenteret en spændende sag, håber jeg, at jeg med denne artikel kan få andres 
kommentarer, forslag eller egne oplevelser, som kan bruges til at udbygge sagen og bidrage med nye perspektiver. Alt 
der menes at kunne have en sammenhæng, modtages med åbne arme. Min e-mail er: ruqqamuffdivin@qmail.com . 



Eskildsgade, hvor Marco og hans venner opholdt 
sig, set i den retning objektet fløj og forsvandt i 



„Passagen" imellem bygningerne, hvor objektet 
fløj, og en simpel skitse af hvordan objektet 
ifølge Marco fremstod. Farve og størrelse 
matcher ikke, men formen er grundlæggende 
rigtig. 




SUFOI's kommentar 

Vi er i SUFOI glade for at modtage læsernes bidrag og tanker i forhold til konkrete observationer og ufofænomenet i det 
hele taget. I denne artikel beskriver Thomas B. Jørgensen to interessante oplevelser og hans overvejelser i forlængelse 
af disse. 

På baggrund af vores erfaringer fra mange års rapportarbejde er vi nok tilbøjelige til at mene, at der meget vel kan 
være tale om to uafhængige observationer. Tilfældige sammenfald af hændelser i tid og/eller rum er ikke i sig selv 
usædvanlige, hvilket de fleste mennesker oplever fra tid til anden. Fx har mange sikkert oplevet at tænke på en person 
i samme øjeblik som vedkommende ringer. Dette kan i den konkrete situation virke besynderligt. Men taget i 
betragtning af, hvor tit man i løbet af en dag, et år eller et helt liv griber telefonen og ringer til andre, er det ikke så 
mærkeligt, at det vil forekomme i ny og næ. Det modsatte, at det aldrig forekom, ville være endnu mere usandsynligt. 
Vi har blandt vores rapporter adskillige eksempler på, at hændelser, som i udgangspunktet er uafhængige, er blevet 
koblet sammen til sammenhængende fortællinger af observatørerne selv (og i nogle tilfælde også af SUFOI's 
rapportoptagere). Dette er beskrevet i detaljer i bogen » 50 år med ufoer «, som kan downloades gratis fra vores 
hjemmeside (læs kapitlet »Når flere fænomener bliver til én ufo«). Mariannes oplevelse af en sammenhæng mellem 
mærkerne på huden og observationen af fænomenet på himlen kan være udtryk for samme tendens til at tolke en 
sammenhæng mellem hændelser. Se i den forbindelse også artiklen » Bortført af ufo? Eller meteor? « i UFO-Mail nr. 135. 
Tilsvarende har vi mange eksempler på, hvordan observatører under deres observation oplever, at de nærmest „står 
uden for tid og rum" (jf. Mariannes beskrivelse af at „tiden gik i et underligt tempo"). Som om tiden nærmest „går i 
stå". Dette gælder også i tilfælde, hvor det efterfølgende har været muligt at forklare det observerede som et kendt 
fænomen. Dette antyder, at der er tale om en form for naturlig reaktion på at opleve noget usædvanligt. En reaktion, 
som måske i sig selv bidrager til at gøre oplevelsen ekstraordinær for observatøren selv. Denne type af reaktioner er 
beskrevet i kapitlet „Observatørers reaktioner" i bogen »50 år med ufoer«", hvor også oplevelser af en mere 
„transcendental karakter" er omtalt. 

I artiklen peger Thomas B. Jørgensen på muligheden for en sammenhæng mellem observatørernes „personlighed" og 
deres observationer. Dette er et interessant område, som gennem årene også har været genstand for videnskabelige 
studier. Blandt andet udviklede de amerikanske forskere Sheryl C. Wilson og Theodore X. Barber i 1981 det 
psykologiske begreb „fantasitilbøjelighed". Thomas' beskrivelse af observatørerne kunne umiddelbart lede tankerne hen 
på dette begreb, som dækker over personer, der bl.a. har en større tendens til at tro på imaginære væsener, have 
usædvanlige („overnaturlige") oplevelser og særligt levende drømme. Det skal understreges, at betegnelsen 
„fantasitilbøjelig" anvendes som en betegnelse for en gruppe af befolkningen, der på alle øvrige punkter er ganske 
normale. Der er altså ikke tale om nogen psykologisk afvigelse. Se evt. »50 år med ufoer« s. 62-64 for mere om 
sammenhængen mellem observatører og personlighedstræk. 

Ligesom Thomas B. Jørgensen vil vi i SUFOI også gerne opfordre læsere med ideer, forslag eller kommentarer til 
Thomas' artikel - og til denne kommentar - til at skrive til os. Send dine tanker til os på Skandinavisk UFO Information 
- SUFOI . 

/Toke Haunstrup, SUFOI 


Fra SUFOI's Fotoafdeling 

v/Ole Henningseri 

8791 Tranebjerg, Samsø, 23. februar 2012 

Fra Tycho Brahe Planetarium modtog SUFOI's Fotoafdeling et foto, modtaget fra 65-årige Ib Skou, der er bosat på 
Samsø, og som i sin fritid er meget optaget af fotografering: www.ibskou.ialbum.net _ 


Fotoet viser umiddelbart et passagerfly med en kondensstribe efter sig på en blå himmel. 
Men lidt over flyet ses en anden lys aftegning på himlen, der kan mystificere. Kan det evt. 
være en ballon, som Tycho Brahe Planetarium spørger om i sin videresendelse til SUFOI. 

Udsnitsforstørrelse af det originale ubearbejdede foto. 

I sin mail skriver Ib Skou bl.a.: 

„Jeg medsender et foto, og vil høre jer om I ved , eller kan finde ud af hvad denne flyvende genstand på himlen evt. 
kan være? 

Billedet er taget 23. feb. kl. 13:13 under en skovtur på den sydlige del af Samsø fra en skovvej i Brattingsborg Skoven. 
Foto retningen er nok primært mod øst fra, hvor jeg stod. 

Jeg faldt over det, fordi et almindeligt rutefly aftegnede de kendte jetstriber, mens det flyvende fartøj, som fløj i 
modsat retning (mod Øst), IKKE afsatte tilsvarende jetstriber, hvilket undrede. 

Hvis man antager at ruteflyet ligger i omkring 12 km. højde, så var det andet ,fly' nok i en lavere højde, hvilket man 
kunne se, da de passerede i hver sin retning. 

Desuden så det senere ud til at vende den ene ende nedad mod jorden, og tage en langsom kurs nedad (visuelt). 

De fremsendte fotos er allerede zoomet ind på et 480 mm objektiv, men genstandene ER meget langt væk, desværre. 
Og jeg havde ikke kikkert med, desværre!! 

Jeg har prøvet at zoome ind så meget jeg kan, og det ligner absolut ikke et rutefly, eller et almindeligt fly for den sags 
skyld, (måske en satellit/rumstation ???) I har sikkert også muligheder for at zoome billedet ind på jeres udstyr". 

Forespørgsel til DMI 

Maske var der noget om ballonteorien. Kunne der evt. være tale om en forskningsballon, der så og sige havde tabt 
pusten og var på vej ned fra større højder? 

Fra SUFOI gik der derfor straks en forespørgsel af sted til DMI, om man der havde kendskab til ballontyper el.lign. med 
dette udseende og samtidig kunne bekræfte ca. vindhastighed/-retning for pågældende lokalitet/tid (for evt. at se, om 
objektets flyvemåde kunne være i overensstemmelse med noget vindbåret). 

Thor Hartz fra Data & Klima Information ved Danmarks Meteorologiske Institut svarer hurtigt tilbage, at han må 
indrømme, at han desværre ikke kan se, hvad det er, der ses på himlen og oplyser samtidig, at vindretningen kom fra 
vest-nordvest med en middelvind på 9,9 m/s. Den observerede flyveretning var derfor ikke umiddelbart i modstrid med 
vindretningen. 

Som det ses ovenfor sker det, at SUFOI kontakter DMI i relation til 
efterforskning af forskelligartede ufo-relaterede sager. 
DMI henviser til gengæld selv på sin hjemmeside til, at man 
henvender sig til Tycho Brahe Planetarium, hvis man ser et meteor 
eller noget satellit-relateret. Ser man noget andet uforklarligt 
bevæge sig hen over himlen, så anmoder DMI om, at man kontakter 
SUFOI. 


Hvad var det underlige lysende tino, jeg sé på himlen? 

Hvis du tror du har set en meteor eller satelit, si skal du 
kontakte Planetanet på 

. Hvis du har set noget andet uforklarligt, der er set bevæge 
sig hen over himlen, si kan man kontakte Skandinavisk UFO 
Information pi 




Billedbehandling 

Det var umiddelbart tanken også at kontakte NAVIAIR i Kastrup, Flyvevåbnet mfl. 

I mellemtiden var der anvendt en del timer på forskellige former for billedbehandling af det modtagne foto, uden at 
dette havde givet en klar løsning på, hvad der var observeret og fotograferet. 

Der var taget yderligere to fotos, som blev rekvireret fra fotografen. 







På dette „radarbillede" fra www.fliahtradar24.com kl. 11.12 UTC ses to krydsende fly over 
Sejrøbugten syd for Sjællands Odde, dvs. i østlig retning set fra Samsø. Dette er ca. 1 min. 
før første foto blev taget. 


Pludselig sprang det i øjnene: Der var simpelthen tale om et 
ordinært passagerfly, der var fotograferet i et usædvanligt 
perspektiv, så det så ud, som om flyet var på vej ned i en 
meget stejl vinkel. Man kunne oven i købet se vingernes, 
motorernes og halepartiets placering på flykroppen, efter 
billedbehandlingen. 


Ingen fly på radaren 

Iflg. fotografiernes elektroniske data var billederne taget kl. 13.13 og 13.14, hvilket også svarede til fotografens 
oplysninger. 

Så var det jo blot at gå ind på www.fliahtradar24.com og få bekræftet, at der det pågældende tidspunkt var to 
krydsende fly undervejs øst for Samsø. 

Som sagt, så gjort. Der var blot ingen passende fly! 

Kontakt til fotografen igen for at få checket kameraets aktuelle tidsindstilling. Ib Skou var meget interesseret i 
efterforskningens forløb og vendte lynhurtigt tilbage med oplysning om, at kameraet stadig var indstillet på sommertid, 
så observationen havde egentlig fundet sted kl. 12.13, svarende til 11.13 UTC. 







Kl. 11.14 UTC ses det vestgående fly med flyveruten markeret. 
Iflg. de registrerede data er der tale om et Boeing 737-8AS (B738) undervejs fra Kaunas, 
Litauen til Edinburgh i en flyve højde på 11.575 m. 

På samme radarbillede kl. 11.14 UTC ses her det sydøstgående fly med flyveruten 
markeret. 


Iflg. de registrerede data er der tale om et Boeing 737-8JP (B738) undervejs fra 
Stavanger til Hurghada, Egypten i en flyvehøjde på 10.660 m. Det originale foto matcher 
do g mere f.eks. et M cDon ald MD8 0-fly, me n der kan evt. være skiftet fly. 



Til sammenligning ses tv. en udsnitsforstørrelse af det modtagne foto og th. ses et MD80- 
fly placeret i nogenlunde samme betragtningsvinkel. Der er ingen kondensstribe (contrail) 
efter dette sydøstgående fly (tv.), hvilket ikke er unormalt, da dannelsen af en 
kondensstribe afhænger af lokale vejrforhold i den aktuelle flyvehøjde. 
Selve aftegningen matcher dog ikke det i flyveplanen angivne fly - et Boeing 737-8JB 
(B738), da det på fotoet ser ud til at have en anden motorplacering og anden udformning 
af haleplanet, der mere ligner et McDonald MD80 (foroven th.) eller andet af denne type fly 
iflg. forslag fra SUFOI's fotokonsulent Hans Bødker, der er tidl. jagerpilot og 
overtrafikflyveleder. Han peger endvidere i sin kommentar på, at selskabet jo kan have 
skiftet fly inden afgang. 

















Trafikstyrelsen 


Fotografen henvendte sig selv til Trafikstyrelsen med sit mystiske foto. 


TraFikstyrelsen 


Dontsh Tronsport Authority 


Styrelsens »Center for Luftfart« melder tilbage til ham, at det ligner 
en MD80 eller CRJ (Motorer sidder bagerst på flyet og højderoret 
højt), og vingerne fremstår som mørke skygger. 
Trafikstyrelsen føjer til, at jet striberne (contrails), dannes typisk i et 
højdebånd, og nogle gange isoleret i områder med tilstrækkelig 
fugtigt luft. Dvs., at dette fly nok har ligget højere end det 
bånd/område, hvor der dannes contrails. 


Fotografens bemærkninger 

SUFOI's Fotoafdeling var ikke i tvivl om konklusionen, som hurtigt meddeles fotografen Ib Skou, der efterfølgende 
kvitterer med denne tilbagemelding: 

„Tak for jeres rapport om fotoet. Det er meget interessant, og jeg er helt enig med jer i, at man meget nemt kan blive 
snydt af sine sanser når man observerer på disse afstande/vinkler; hvor vi ofte savner egentlige ,fixpunkter'. 

Den grundig hed SUFOI har lagt for dagen (og I har dæl'me arbejdet hurtigt!) er meget betryggende i forhold til de 
mange indberetninger der må komme overalt fra. 

Der er mange værktøjer at benytte sig af kan jeg se, - når man i dag kan anvende internettet og de mange 
applikationer der efterhånden ligger tilgængelige. 

Mange tak for indsatsen og jeres venlige delagtiggørelse i , opklaringen'. De sammenlignelige fotos af et MD fly og så 
mit foto efterlader vist ingen tvivl om, hvilket fly-skrog der er tale om. Sammenligningen er særdeles overbevisende, 
og når du siger at flyet var på vej til Egypten, kan jeg langt bedre forstå den hældningsvinkel i forhold til flyretning og 
den illusion der kan forekomme." 

SUFOI's Fotoafdeling takker naturligvis for de flotte ord, men må samtidig erkende, at der med de forhåndenværende 
ressourcer kun i begrænset omfang kan leves op til de anerkendende ord. 


3900 Godthåb, Grønland, 14. oktober 2006 - efterlysning! 

SUFOIs Fotoafdeling har modtaget billeder, taget den 14. oktober 2006, kl. 20.20 fra et skib på Godthåbsfjorden i 
Grønland, men Fotoafdelingen efterlyser gode bud fra læserne på, hvad der er fotograferet. Optagelserne er sket med 
et Minolta DiMAGE F300 digitalt kamera. 

Fotografen fortæller: 

„Pågældende dag var vi på weekendtur med min kones arbejde på sejltur på Godthåbsfjorden, og der er jo helt mørkt 
om aftenen, så der kan ikke have været reflektioner fra lys eller lign. 

Vi stod på et tidspunkt nogle stykker ude på dækket og snakkede, da der pludselig var et lys på himlen, som bevægede 
sig meget hurtigt langs med højre side af skibet. 

Hvor højt oppe det var, kunne jeg ikke skønne, det bevægede sig frem og tilbage langs med højre side af skibet, da det 
pludselig skiftede retning (90 grader) og bevægede sig over til skibet venstre side, hvor det så bevægede sig meget 
hurtigt frem og tilbage langs venstre side af skibe. 

Da det så havde bevæget sig sådan et stykke tid forsvandt det, det ligesom slukkede ligesom man slukker en lampe." 



Til venstre ses et af de originale fotos med en lille lysaftegning næsten midt i billedet. 
Til højre ses samme foto med ændrede lysforhold for om muligt at fremhæve ekstra detaljer i 
billedet. Herved ses, at der er andre svagere lys aftegninger at se. 

Udsnitsforstørrelse af det 
originale foto. 





Til venstre ses et andet af de originale fotos med en lille lysaftegning næsten midt i billedet. 
Til højre ses samme foto med ændrede lysforhold for om muligt at fremhæve ekstra detaljer i 
billedet._ 

Udsnitsforstørrelse af det originale foto. 



Billederne er taget med en eksponeringstid pa 4 sekunder, og der er ikke 
anvendt blitz iflg. billedernes elektronisk data (EXIF). 

SUFOI's Fotoafdeling efterlyser enhver hjælp eller kommentar fra læserne, 
der kan medvirke til en opklaring af, hvad der er fotograferet på 
Godthåbsfjorden denne 14. oktober 2006. 

Send kommentarer til: www.ufo.dk 


Løst og facts 

Af Ole Henningsen 

Ufo-Phil som præsident? 

Der er kommet en ny særpræget kandidat på banen i forbindelse med 
præsidentvalget i USA, kunne man læse i danske aviser i slutningen af februar 
med baggrund i et ritzau-telegram. 

Den selvudråbte præsidentkandidat Phil Hiil siger, at han er i besiddelse af 
skriftruller fra det ydre rum, der giver ham mandat til at blive præsident - ikke 
blot for USA, men for hele verden - uden at skulle beskæftige sig med noget så 
bøvlet som demokratiske valg. 

USA's krigsskibe kan udskiftes med flyvende tallerkener. Statuen af 
Frihedsgudinden skal udskiftes med en af Zaxon, der iflg. Hiil er lederen af alle 
gode rumvæsener. Det er ikke småting, Phil Hiil har på programmet. 

Foreløbig har han formentlig kun en begrænset tilhængerskare indenfor billigere programmer i 
underholdningsbranchen. http://www.huffinqtonpost.com/2012/02/21/ufo-phil-for-president n 1289440.html . 

En USO eller hvad? 

En af UFO-Mails læsere har spurgt til en tildragelse i starten af september 2011, hvor nogle svenske sejlere på vej fra 
Kåringon ud mod Skagerrak for at kigge efter marsvin fik øje på et hvidt objekt, der så ud til at bevæge sig gennem 
vandet ved deres sejlbåd. 

Det er ikke en sag, der i SUFOI eller i UFO-Sverige har tiltrukket sig større opmærksomhed, men et kig på nettet giver 
lidt detaljer om sejlernes oplevelse. 


UFO PHIL 

I •-* 1 VOTE 











Stillbillede fra videooptagelsen, hvor man kan se den hvide genstand i havet ved siden af 
sejlbåden. 

Video: Mikael Korander 


Sejleren Malin Korander beretter i et telefoninterview med svenske Aftonbladet om hændelsen: 

„Vi troede, det var et marsvin, der legede med en bøje. Men bøjen bevægede sig så hurtigt og Uge igennem vandet , så 
vi havde mistanke om, der var noget andet bag bøjens mærkelige bevægelser, siger hun. 
Vi fik det indtryk, at den kunne sidde fast i en ubåd. I betragtning af den militære tilstedeværelse i regionen er det 
måske ikke helt umuligt. Vi er meget nysgerrige og vil gerne vide, hvad det var vi så og videofilmede." 

Malin og Mikael Korander har efter sejlturen sendt videofilmen ind til Forsvaret. 

Journalist Clas Svahn, formand for UFO-Sverige vor gode samarbejdspartner i Sverige, har i en mail oplyst, at der var 
tale om en bøje, hvor navnet Kåringon kunne aflæses på bøjen. 

Det var netop denne ø, sejlbåden kom fra, så selve bøjen var der ikke noget mystisk ved. 

Hvad der så har fået bøjen til at bevæge sig, er en anden ting. Der er på nettet gættet på alt fra ubåde til undervands¬ 
ufoer til marsvin, der har fået bøjen på slæb i den Bohuslånske skærgård. 

Niklas Forsstrom, som også var om bord på båden kaldte op til søredningsmyndighederne på Kåringon, der også straks 
gik ud for at undersøge, hvad der foregik derude. 

Anders Bagge, Coastguard skipper, mener efterfølgende, at der er tale om en ren illusion: 

„Der er strøm i vandet. Bøjen ligger stille, men det ser ud som om den bevæger sig ind mod land. Det er en helt 
almindelig begivenhed, siger han." 

Interview og video kan ses på adressen: http://www.aftonbladet.se/webbtv/nvheter/diurnatur/articlel3636443.ab . 

Journalister i det dybe vand 

Berlingske.dk beskæftigede sig den 7. februar 2012 med nogle af de ret vilde historier, der er dukket op i medierne i 
forbindelse med oplysningerne om den spændende Vostoksø fundet under Antarktis-iskappen. 

Søen blev opdaget tilbage i 70'erne, da et engelsk-amerikansk-dansk forskerhold overfløj store dele af Antarktis for at 
kortlægge iskappen. Vostoksøen er tilsyneladende langt den største, der hidtil er fundet. De analyserede data fra 
overflyvninger og satellitmålinger tegner omridset af en aflang, næsten tusind meter dyb, halvmåneformet skål fyldt 
med ferskvand under det kilometertykke dække af massiv gletscheris, som man for nylig har boret sig ned igennem. 
Forskerne venter sig meget af undersøgelserne af denne og andre totalt afsondrede søer under iskappen, men samtidig 
gives der i visse medier los for alskens vilde teorier, der igen hentes op af mølposen. Det være sig nazi-ubådsbaser 
med nedfrosne lig af Adolf Hitler og Eva Braun eller mindelser om filmen om fundet af et begravede rumskib, osv. osv. 
Uanset om du vil bevare det kølige overblik eller har interesser i denne type beretninger, kan du selv grave videre via 
adressen: http://www.b.dk/viden/kaempesoe-lokker-iournalister-i-det-dvbe-vand . 










Nu kommer den - igen! 

Nu er der igen en asteroide på banen på kollisionskurs med Jorden. Denne gang 2. juni 
2040. 

Asteroiden 2011 AG5 har taget overskrifterne, da den ifølge NASA er den af alle 
asteroider, der har størst risiko for at ramle ind i Jorden inden for de nærmeste årtier. 

Men vurderingen tager kun højde for de asteroider, hvis eksistens og baner man 
allerede kender. 

Solsystemet huser også mange små objekter, som vi her fra Jorden er afskåret fra at 
se, men som allerede er på vej i mod os eller som pludselig kan blive dirigeret ind i 
retning mod Jorden. 

Det fortæller Videnskab.dk, der har interviewet Henning Haack, der er lektor ved 
Statens Naturhistoriske Museum og samtidig kurator for meteoritsamlingen på 
Geologisk Museum. Han forsker i alt, hvad der rører sig i solsystemet i form af 
meteoritter, asteroider og kometer. 

„ Dommedagsscenariet > hvor vi pludselig bliver overrumplet af et omflakkende objekt, 
kan faktisk godt ske, for der er stadig mange objekter, hvis eksistens vi ikke kender 
til", siger lektor Henning Haack til Videnskab.dk. 

Asteroide 2011 AG5 blev opdaget 8. januar 2011 af astronomer, der er tilknyttet Geofysiker Henning Haack 
Mount Lemmon Survey i Tuscon, Arizona - det er et af de mange fremviser en meteorit ved et 
observationsprogrammer, der ved hjælp af et netværk af teleskoper spotter og af sine talrige 

kortlægger små himmelobjekters baner. foredragsarrangementer. 

Foto: Ole Henningsen 




På illustrationen ses Jorden som en lille 
blå prik. 

Den „faretruende" asteroides bane (grøn 
streg) ses at passere forbi uden for 
Månens bane (hvid cirkel). Dette med 
baggrund de foreløbige beregninger. Ved 
senere passager vil asteroidens bane 
kunne beregnes mere nøjagtigt. 

Illustration: http://en.wikipedia.org/wiki/2011 AG5 


Vi kender lige nu til omkring 250.000 asteroider, og langt de fleste 
befinder sig i asteroidebæltet mellem Mars og Jupiter. 

Alle de asteroider, der befinder sig her, kredser artigt om 
Solen, men det hænder, at nogle af dem bliver trukket ud af 
deres bane af Jupiters tyngdekraft og bliver skubbet ind i det 
indre solsystem og i værste fald i retning af os. 2011 AG5 er 
netop sådan en asteroide. 

„Vi er blevet ramt før - og vi vil blive ramt igen. Derfor bruger 
rumagenturerne NASA og ESA mange kræfter på at finde og 
holde øje med potentielt farlige asteroider som 2011 AG5", 
siger Henning Haack beroligende. 

Læs mere om den nærgående asteroide: 

http://videnskab.dk/milio-naturvidenskab/forsker-vi-er-blevet- 

ramt-af-asteroider-oq-vi-vil-blive-ramt-igen#comments . 

Eller se indslaget med lektor Henning Haack i DR2's Deadline 
29. februar 2012: 

http://www.dr.dk/DR2/deadline2230/deadline2 l.htm#/33694 . 


Venus og Jupiter stadig på aftenhimlen 

Planeterne Venus og Jupiter ses i denne tid stadig på aftenhimlen og har allerede givet anledning til indrapportering af 
ufo-observationer. 

Venus ses meget lysstærk på den vestlige himmel efter solnedgang og går under horisonten ved 21-tiden. Senere 
følger Jupiter, der går ned ved midnatstid. 

Planeten Mars ses som en stor lidt gullig/orange stjerne på den østlige himmel. 

Læs mere om planeterne hos Tycho Brahe Planetarium http://www.tvcho.dk/ . 


Læs ufo-beretninger på www.ufo.dk 

Seneste indberetninger til SUFOI om ufo-oplevelser kan ses på www.ufo.dk under Observationer. 












Bliv medlem af SUFOI's 
Støttekreds i 2015 

- og vælg en bog 

Foreningen Skandinavisk UFO Information drives af frivillig og ulønnet arbejdskraft. Vores primære opgave er at give 
offentligheden seriøs information om ufomyten gennem ufo.dk og sekundært at registrere observationer af usædvanlige 
himmelfænomener. Du kan læse om SUFOI's formål og vision her . 

Du kan med et økonomisk bidrag på kr. 250 - og naturligvis gerne mere - gøre det muligt for os fortsat at drive ufo.dk 
og foretage undersøgelser af ufooplevelser. 

Vi håber, at rigtig mange vil fortsætte med at bakke op om vores arbejde ved at blive medlem af støttekredsen. 

Betaling kan foretages på girokonto 9 11 77 25 eller via netbank til konto 3113-9117725. Brug venligst kortkode 01 og 
anfør navn, adresse og bestillingsnummeret (fx B-075) på den ønskede, gratis titel. 

Som medlem af SUFOI's Støttekreds har du ingen forpligtelser over for foreningen. Støttebeløbet gælder for et år. 


UFO-Mail udgives af Skandinavisk UFO Information. 

© SUFOI 2012. Nyhedsmedierne kan, i henhold til ophavsretsloven og med tydelig kildeangivelse, bringe citater fra 
signerede artikler. Artikler må kun bringes i deres hele udstrækning efter skriftlig aftale med Skandinavisk UFO 
Information - SUFOI . Print og fotokopier af indhold fra UFO-Mail er belagt med Copydan-vederlag. 






